10 feladat nyárra 

1. BAKOS: Az Idegen szavak szótárában szereplő szavak közül válassz ki legalább egyet, adj rá egy fals, de nagyon valószínűnek hangzó szómagyarázatot (pl.: obdukció – ókori vásárlási forma, ahol a vevők pénz helyett különböző használati tárgyaikkal licitáltak az árura, tulajdonképpen csere), és írj egy olyan rövid történetet, amely igazolja/felhasználja ezt a jelentést!
2. HA NEM LENNE, KI KELLENE TALÁLNI: Írj meg egy mindennapi hírt úgy, mintha egy teljesen más időben / helyen / országban játszódna le. Figyelj oda arra, hogy milyen változásokat okoz(hat) az átírás!
3. VÁSÁRLÓ CELEB: Írj le egy hétköznapi embert, aki nem hétköznapi tettet hajt végre legalább kétféle hangnemben / stílusban (pl. közömbös, patetikus, humoros). Meg is fordíthatod a feladatot: írd le, amint egy híres történelmi személy valamilyen teljesen hétköznapi cselekedetet hajt végre.
4. MINDIG HOMÉROSZNAK: (Krasznahorkai egyik regényének címe, ahol a végén derül ki, hogy a főhős egy patkány): Írj le egy városrészletet valamilyen állat szemszögéből nézve. (Az, hogy milyen állatról van szó, csak a végén derüljön ki!)
5. MÉRTÉKKEL: Írj át hexameterekbe teljesen hétköznapi szövegeket! (Például egy használati utasítás vagy egyéb hasonló szöveg részletét.)
6. FÓKUSZ: olvasott szöveg – összefoglaló1 – összefoglaló2 – saját írás
7. ANYEGIN SPOTIFY LISTÁJA: Milyen ember az, akinek a következő a lejátszási listája? (Az Anyeginben olvasmányokkal jellemezte Puskin a szereplőit.)
8. TÁRSASJÁTÉK: Írd meg egy társasjáték szabálykönyvének bevezetőjét! (Előtte példa a stílus és a szakkifejezések miatt!)
9. DIXIT: Kapcsold a kártyát a szöveghez/motívumhoz! Írj saját történetet (mintha ez lenne a könyvborító vagy egy illusztráció)! 
10. KÁOSZ: Írj egy fordulatos történetet, amely az országos vízipisztolycsata rekorddöntési kísérleten (egyébként tényleg van ilyen, jelenleg a szigetvári strandfürdő tartja 800 résztvővel)  játszódik!

